**S T A N O V Y**

**SLOVENSKÉHO ZVÄZU VČELÁROV**

(úplné znenie)

**Úvodné ustanovenie**

Slovenský zväz včelárov je dobrovoľným, samostatným a nepolitickým združením občanov a právnických osôb, ktoré chovajú včely, majú záujem o včelárstvo, jeho rozvoj a zveľaďovanie.

Včelárstvo ako intenzifikačný faktor je dôležitý činiteľ pri zvyšovaní poľnohospodárskej a lesnej produkcie, a to opeľovaním hmyzomilných rastlín, ovocných stromov a lesných plodín. Okrem toho produkciou medu prispieva k skvalitneniu výživy obyvateľstva a dodávkami ostatných včelích produktov zásobuje potravinársky, kozmetický a farmaceutický priemysel. Včelími produktmi sa podieľa na racionálnej výžive obyvateľstva. Využitím včelích produktov a apiterapii napomáha liečbe a predchádzaniu rôznym druhom ochorení.

Členovia Slovenského zväzu včelárov prispievajú k vytváraniu spoločensky prospešných hodnôt v oblasti tvorby a ochrany životného prostredia. Vo svojej práci sa dôsledne riadia Stanovami Slovenského zväzu včelárov.

Dôležitou činnosťou SZV je tiež  rozširovanie odborných poznatkov a skúseností včelárskych zväzov združených v medzinárodných organizáciách APIMONDIA a APISLAVIA.

**HLAVA I.**

**VŠEOBECNÉ USTANOVENIA**

**§ 1**

**Názov, sídlo, pôsobnosť a symbolika**

1.  Názov organizácie je:

**SLOVENSKÝ ZVÄZ VČELÁROV –** skratka **SZV** (ďalej len zväz), so sídlom ústredných orgánov Svrčia 14, 842 08 Bratislava 4.

Názov organizácie v anglickom jazyku je Slovak Beekeepers Association (skratka SBA).

2.  Pôsobnosť zväzu sa vzťahuje na územie Slovenskej republiky.

3. SZV používa znak v tvare šesťuholníka, v ktorom je v ľavej časti nápis SZV, písmeno Z je pretiahnuté cez celý šesťuholník a vpravo je umiestnená včela s roztiahnutými krídlami. Písmená a včela sú v žltej farbe s prechodom do hnedej farby.

4. SZV používa zástavu so žltým podkladom, v strede je umiestnený znak SZV. Pod znakom do dvoch tretín jeho výšky sú v polkruhu umiestnené v tvare ratolesti listy a kvet lipy. V spodnej časti je hnedý nápis Slovenský zväz včelárov s prechodom do žltej farby.

5. Slávnostný pochod SZV sú prvé tri strofy textu a piesne Slávnostný pochod slovenských včelárov, ktorej autorom textu a hudby je Miloš Kišš Podlužánsky.

**§ 2**

**Právne postavenie**

1.  Zväz v zmysle zákona č.83/1990 Zb. o združovaní občanov v znení neskorších predpisov je dobrovoľnou záujmovou organizáciu.

2.  Zväz a jeho organizačné zložky – sú v súlade s ustanovením  zákona č.83/1990 Zb. o združovaní občanov v znení neskorších predpisov právnickými osobami.

**§ 3**

**Poslanie a úlohy zväzu**

Úlohami Slovenského zväzu včelárov sú  najmä:

1. Napomáhať všestrannému rozvoju včelárstva na Slovensku, predovšetkým v:
2. skvalitňovaní chovu a zdravotného stavu včelstiev,
3. zvyšovaní efektívnosti a racionalizácie včelárenia,
4. užívaní a ochrane autorských práv a majetkových práv spojených s propagáciou a ochranou včelích produktov slovenského pôvodu,
5. znižovaní nákladov na jednotku produkcie,
6. predaji včelích produktov,
7. celkovom využití včelstiev v poľnohospodárstve a lesníctve,
8. osvetovej činnosti,
9. poskytovaní odbornej a právnej pomoci svojim členom,
10. ochrane a tvorbe životného prostredia a krajiny.
11. Organizovať výstavy, konferencie, prednášky, kurzy, školenia, semináre, kultúrne podujatia vrátane zájazdov a exkurzií, vytvárať podmienky pre výskumníctvo a vynálezcovstvo, propagáciu včelárstva, včelích produktov a výrobkov z nich.
12. Vytvárať účinný systém odbornej a spoločenskej výchovy členov SZV a ďalších záujemcov o včelárstvo, ako aj pripravovať, školiť a ustanovovať školiacich odborníkov v oblasti včelárstva a s ním súvisiacich oblastiach.
13. Spolupracovať s orgánmi verejnej moci, vysokými školami, odbornými organizáciami a inými subjektmi za účelom podpory činností SZV, najmä pri vykonávaní vedy a výskumu v oblasti včelárstva. S orgánmi verejnej moci spolupracuje najmä pri príprave právnych noriem a následnom výkone štátnej správy vo veciach týkajúcich sa včelárstva.
14. Propagovať racionálne metódy včelárenia, opierať sa o najnovšie výsledky vedy a pre potreby zväzu spolupracovať so štátnymi orgánmi, vysokými školami a univerzitami, Ústavom včelárstva Výskumného ústavu živočíšnej výroby, Štátnou veterinárnou a potravinovou správou SR (ďalej len ŠVPS) a inými subjektmi.
15. Vzdeláva a všestranne podporuje vedu a výskum v oblasti včelárstva. Vykonáva to najmä prostredníctvom organizovania vzdelávacích, odborných, kultúrnych a iných podujatí ako aj inými aktivitami pre členov SZV a ďalšie osoby. Pri podpore vzdelávania pripravuje vlastných odborníkov na výkon vzdelávacej činnosti.
16. Podporuje a rozvíja aktivity  prostredníctvom organizácie podujatí pre svojich členov najmä v oblasti znalostnej turistiky.
17. V spolupráci s Ministerstvom pôdohospodárstva a rozvoja vidieka SR sa podieľať na tvorbe právnych noriem v otázkach včelárstva, úzko spolupracovať v otázke opeľovania, štátnej pomoci včeláreniu a pod. Zaisťovať väzbu na ostatné orgány štátnej  správy.
18. Spolupracovať v oblasti plemenárskej práce so štátnymi orgánmi Slovenskej republiky a inými subjektmi.
19. Aktívne prispievať k tvorbe životného prostredia, najmä viesť členov k tomu, aby svojou činnosťou zlepšovali životné prostredie.
20. Vyvíjať podnikateľskú činnosť v súlade so všeobecne záväznými predpismi.
21. Vydávať odborný časopis Včelár podľa registrácie Ministerstva kultúry Slovenskej republiky pod EV 3011/09 a iné publikácie.
22. Zabezpečiť plnenie podmienok zákona o dani z príjmov, ktoré môžu byť financované prostredníctvom podielu zo zaplatenej dane.
23. Rozširovať členskú základňu o mladých členov zakladaním a podporovaním krúžkov mladých včelárov.
24. Zabezpečovať činnosť Dokumentačného centra dejín včelárstva na Slovensku a stálu expozíciu Múzea včelárstva so sídlom v Kráľovej pri Senci.
25. Spolupracovať so včelárskymi organizáciami na Slovensku a v zahraničí v prospech  rozvoja slovenského včelárstva a vyvíjať činnosti s cieľom zjednotenia včelárov Slovenska.
26. Zväz sa môže stať členom iného občianskeho združenia s právnou subjektivitou po súhlase Valného zhromaždenia SZV. Pre orgány SZV a jeho členov sú rozhodnutia iného občianskeho združenia s právnou subjektivitou záväzné, ak je SZV jeho členom a ak sú také rozhodnutia schválené Výkonným výborom SZV.

**§ 4**

**Členstvo**

1. Členstvo je dobrovoľné a viazané na osobu člena. Môže byť individuálne, kolektívne alebo čestné. Individuálnym členom sa môže stať každá  fyzická osoba  po dovŕšení 15 rokov  veku pri dodržaní platných právnych predpisov (súhlas zákonného zástupcu) a ak súhlasí so Stanovami zväzu.

1. Členov prijíma, na základe žiadosti, Výbor Základnej organizácie SZV.
2. Kolektívnym členom môže byť právnická osoba, t. j. každá organizácia, ktorej činnosť je v súlade s týmito Stanovami SZV. Vzniká na zmluvnom základe medzi Výkonným výborom SZV (ďalej len Výkonný výbor) a štatutárnym orgánom právnickej osoby, doplnená internou smernicou.

1. Čestné členstvo vzniká rozhodnutím Výkonného výboru  na návrh základnej organizácie.
2. Mládež do 15 rokov môže vyvíjať činnosť vo včelárskych krúžkoch v zmysle internej smernice SZV.
3. Členstvo zaniká:
4. písomným oznámením o vystúpení,
5. úmrtím člena, u právnickej osoby jej zrušením,
6. zrušením pre neplatenie členského príspevku,
7. vylúčením.
8. Člen môže byť organizovaný len v jednej základnej organizácii SZV podľa svojho rozhodnutia, prednostne však v mieste trvalého stanovišťa včelstiev. Pri zmene trvalého stanovišťa včelstiev je člen povinný sa do 30 dní prihlásiť do základnej organizácie v mieste nového trvalého stanovišťa včelstiev.

Ak má umiestnené včelstvá v obvode inej základnej organizácie, je povinný sa u nej každoročne prihlásiť.

1. Dokladom o členstve je členský preukaz.
2. Nezaplatenie členského príspevku automaticky spôsobuje zánik členstva bez potreby osobitného rozhodovania do 31.1. príslušného roku.

**§ 5**

**Práva a povinnosti individuálneho člena**

* 1. Základné práva individuálneho člena sú:

1. voliť a byť volený do všetkých orgánov zväzu, ak je bezúhonný a tieto Stanovy neurčujú inak. Bezúhonnosť sa na účely týchto Stanov preukazuje výpisom z registra trestov nie starším ako tri mesiace. Bezúhonnosť sa preukazuje pred voľbou do ústredných orgánov výpisom z registra trestov bez záznamu,
2. podávať návrhy, sťažnosti, podnety a oznámenia vo veciach SZV a predkladať ich orgánom zväzu,
3. zúčastňovať sa na schôdzach a rokovaniach základnej organizácie a podujatiach organizovaných vyššími zväzovými orgánmi,
4. používať spoločné zariadenia zväzu a zúčastňovať sa na iných výhodách vyplývajúcich z členstva,
5. v prípade zvolenia do funkcie v orgánoch zväzu má v súvislosti s výkonom funkcie právo na poskytnutie náhrady výdavkov podľa všeobecne záväzných právnych predpisov. Za splnenie úlohy mu môže byť priznaná primeraná odmena. Postup v oboch prípadoch upravia smernice vydané Výkonným výborom,
6. odvolávať sa proti rozhodnutiam orgánov zväzu do 15 dní od doručenia rozhodnutia. Rozhodnutie vyššieho zväzového orgánu je konečné,
7. ak člen považuje rozhodnutie, proti ktorému nie je možné podať opravný prostriedok, za nezákonné alebo odporujúce Stanovám zväzu, môže do 30 dní, odkedy  sa o ňom dozvedel, najneskôr však do 6 mesiacov od rozhodnutia požiadať príslušný  súd o jeho preskúmanie,
8. právo na informácie o činnosti a hospodárení zväzu.
9. Základné povinnosti člena sú:
10. dodržiavať Stanovy zväzu a iné vnútro - zväzové predpisy. Plniť povinnosti uložené orgánmi zväzu a orgánmi štátnej správy,
11. aktívne sa zúčastňovať na práci organizačných zložiek zväzu,
12. vykonávať zodpovedne funkcie, do ktorých bol zvolený alebo ktorými bol poverený a prijal ich,
13. zaplatiť členské príspevky do 31.1. príslušného roka, člen bez včelstva zaplatí členské do výšky jedného včelstva,
14. osvojiť a zdokonaľovať si základné poznatky o racionálnom chove včiel,
15. chrániť majetok vo vlastníctve alebo užívaní zväzu, alebo ostatných členov,
16. umožniť kontrolnú prehliadku včelstiev a odber biologického materiálu osobe poverenej príslušným orgánom štátnej správy.

**§ 6**

**Zväzové vyznamenania**

1. Za záslužnú prácu v prospech zväzu a rozvoja včelárstva môžu byť členom i nečlenom udeľované zväzové vyznamenania, poprípade čestné členstvo a poskytované vecné dary.

2. Udeľovanie zväzových vyznamenaní, vecných darov a čestného členstva sa riadi internými smernicami, ktoré vydáva Výkonný výbor.

**§ 7**

**Disciplinárne konanie a disciplinárne opatrenia**

1. Menej závažné porušenie vnútro - zväzovej disciplíny alebo neplnenie povinností môže orgán zväzu členovi toto porušenie vytknúť a poučiť ho o nesprávnosti konania.

2. Za závažné alebo opätovné porušenie Stanov zväzu, alebo za hrubé porušenie povinností (§ 5, ods. 2) možno uložiť disciplinárne opatrenie:

* 1. napomenutie,
  2. pokarhanie na členskej schôdzi,
  3. odvolanie z funkcie,
  4. vylúčenie z členstva vo zväze.

3.  Postup pri riešení disciplinárnych previnení sa ustanoví internou smernicou SZV.

**HLAVA II.**

**Organizácia A orgány zvÄzu**

**§ 8**

**Zásady organizácie zväzu**

Zväz sa riadi vo svojej činnosti najmä týmito základnými zásadami:

1. zásadou demokracie, zákonnosti, kolektívneho rozhodovania, konania  a osobnej zodpovednosti, právom kritiky a dodržiavania vnútro - zväzovej disciplíny, rokovania orgánov zväzu prebiehajú podľa schváleného Rokovacieho poriadku SZV,
2. členovia alebo delegáti volia z navrhnutých kandidátov do všetkých orgánov zväzu členov verejným alebo tajným hlasovaním podľa schváleného Volebného poriadku SZV,
3. V prípade straty funkcie voleného orgánu alebo jeho člena je nutné uskutočniť bez zbytočného odkladu novú voľbu pre zvyšok volebného obdobia,
4. rozhodnutia a uznesenia vyšších orgánov zväzu sú záväzné pre nižšie orgány a všetkých členov zväzu,
5. na platnosť uznesenia orgánov zväzu je potrebný súhlas nadpolovičnej väčšiny prítomných členov alebo hlasov delegátov, okrem § 16, ods. 7 písm. a), g), kde je potrebná 2/3 väčšina. V prípade rovnosti hlasov rozhoduje hlas predsedu,
6. vyššie orgány zväzu sú povinné pomáhať v práci nižším organizačným zložkám, ak v týchto Stanovách zväzu nie je určené inak,
7. v prípadoch závažného porušenia Stanov zväzu môže vyšší orgán zväzu navrhnúť odvolanie funkcionára nižšieho orgánu podľa internej smernice,
8. odvolanie predsedu SZV môže iniciovať nadpolovičná väčšina členov Výkonného výboru z dôvodu neplnenia si povinností. O jeho odvolaní rozhoduje Valné zhromaždenie SZV (ďalej len Valné zhromaždenie) nadpolovičnou väčšinou zaprezentovaných  hlasov delegátov. Valné zhromaždenie musí byť zvolané Výkonným výborom do 90 dní od rozhodnutia,
9. z dôvodov neplnenia si povinností môže byť funkcionár zväzu odvolaný orgánom zväzu, ktorý ho do funkcie zvolil,
10. kolektívne orgány rozhodujú prostredníctvom schôdze s osobnou prítomnosťou alebo prostredníctvom elektronického hlasovania. Pravidlá a spôsob elektronického hlasovania si  stanoví orgán, ktorý bude elektronické hlasovanie používať, ak tieto Stanovy neurčujú inak. Ak nedôjde k určeniu pravidiel a spôsobu elektronického hlasovania v danom orgáne, postupuje sa podľa internej smernice. Elektronické hlasovanie môže byť použité aj pri doplňujúcich voľbách funkcií do všetkých orgánov zväzu okrem funkcií, ktoré sú uvedené podľa stanov zväzu iným spôsobom.

**§ 9**

**Organizačná štruktúra zväzu**

Zväz sa organizačne člení na:

1. Základné organizácie,
2. Ústredné orgány a regionálne zložky.

**§ 10**

**Základné organizácie zväzu**

1. Základná organizácia združuje členov a záujemcov o chov včiel vo vymedzenom regióne. Vo svojej činnosti je samostatným subjektom.
2. Plní úlohy v zmysle Stanov SZV a uznesení orgánov zväzu.
3. Založenie a zrušenie základnej organizácie  schvaľuje Výkonný výbor s prihliadnutím na ekonomickú sebestačnosť základnej organizácie.
4. Základná organizácia zaniká, ak sa na tom uznesie členská schôdza trojpätinovou väčšinou hlasov všetkých členov.
5. Majetok základnej organizácie sa rozdelí tak, ako o tom rozhodnú členovia základnej organizácie na členskej schôdzi, ktorá o zániku rozhodla alebo v zmysle platných zákonov.
6. Zväzový majetok vráti základná organizácia do 30 dní od zániku.
7. Základné organizácie SZV nemôžu byť členom inej včelárskej právnickej osoby okrem SZV a jeho organizačných zložiek.

**§ 11**

**Orgány základných organizácií**

Orgány základných organizácií sú:

1. Členská schôdza (konferencia),
2. Výbor základnej organizácie (ďalej len výbor ZO SZV),
3. Kontrolná a revízna komisia základnej organizácie (ďalej len KRK ZO).

**§ 12**

**Členská schôdza**

1. Členská schôdza (výročná) sa koná podľa potrieb základnej organizácie minimálne raz ročne, alebo podľa nariadenia Valného zhromaždenia, alebo Výkonného výboru SZV.
2. Členská (výročná) schôdza je uznášaniaschopná pri účasti minimálne 1/3 všetkých členov.
3. Volí predsedu, tajomníka, predsedu KRK ZO a ďalších členov výboru ZO SZV  a KRK ZO  na funkčné obdobie 4 rokov, v prípade úmrtia alebo neplnenia  si povinností ich odvoláva a volí nového člena.
4. Volí delegáta a jeho náhradníka do Valného zhromaždenia a na Regionálnu zložku spravidla predsedu alebo tajomníka ZO SZV.
5. Výročná členská schôdza schvaľuje činnosť základnej organizácie a úlohy na budúce obdobie, hospodárenie s vlastnými finančnými prostriedkami v bežnom roku, ako aj rozpočet a výšku odmien funkcionárom.
6. Výročná členská schôdza schvaľuje výšku príspevku na chod a činnosť základnej organizácie ako aj výšku náhrad nákladov funkcionárom, obvodovým dôverníkom a iným povereným osobám z vybratého príspevku.
7. Navrhuje kandidátov do všetkých nadriadených orgánov SZV.

**§ 13**

**Výbor ZO SZV**

1. Výbor ZO SZV je štatutárnym orgánom ZO. Na čele výboru a osobou konajúcou v mene ZO SZV je predseda ZO SZV. V jeho neprítomnosti ho zastupuje osoba uvedená v registri mimovládnych neziskových organizácií, spravidla tajomník.
2. Riadi činnosť základnej organizácie a za jej prácu zodpovedá členskej (výročnej) schôdzi.
3. Hospodári s majetkom základnej organizácie podľa rozpočtu a schváleného uznesenia členskej (výročnej) schôdze.
4. Vypracováva ročnú správu o činnosti a hospodárení, predkladá návrh na rozpočet a plán činnosti na nasledujúce ročné obdobie.
5. Výbor je uznášaniaschopný, ak je prítomná nadpolovičná väčšina členov.
6. Neodkladné záležitosti prislúchajúce do pôsobnosti výboru ZO SZV môže vybaviť predseda alebo tajomník. Ich postup musí dodatočne schváliť výbor ZO SZV, inak ich rozhodnutie stráca platnosť a účinnosť.
7. Pre platnosť uznesenia sa vyžaduje nadpolovičná väčšina hlasov členov výboru ZO SZV.
8. Spolupracuje s príslušnou RVPS v regióne pri riešení zdravotných kontrol, nákaz a liečenia včelstiev.
9. Podľa potreby rozčlení organizáciu na obvodové skupiny, ktoré si volia dôverníka.
10. Výbor ZO SZV má právo odporučiť výročnej členskej schôdzi odsúhlasiť  členovi primeranú finančnú odmenu za mimoriadne pracovné výkony v prospech základnej organizácie.
11. Na základe žiadosti prijíma nových členov SZV. V odôvodnených prípadoch ruší členstvo v SZV.
12. Výbor ZO SZV podľa zákona č. 89/1990 Zb. v znení neskorších predpisov do 7 pracovných dní písomne oznámi Sekretariátu SZV: Zmenu údajov organizačnej jednotky (ZO SZV, RZ SZV) t.j. názov, adresu sídla, identifikačné číslo organizácie, meno, priezvisko, adresu trvalého pobytu, dátum narodenia a rodné číslo fyzickej osoby oprávnenej konať v mene organizačnej jednotky.

**§ 14**

**Kontrolná a revízna komisia základnej organizácie**

1. Podľa potreby, minimálne však jedenkrát ročne, kontroluje plnenie a hospodárenie základnej organizácie podľa schváleného rozpočtu na príslušný rok.
2. Predseda alebo ním poverený člen kontrolnej a revíznej komisie sa zúčastňuje zasadnutia výboru ZO SZV s hlasom poradným.
3. Je nezávislým orgánom a za svoju činnosť zodpovedá výlučne členskej schôdzi. Vo svojej činnosti sa riadi internými smernicami.

**HLAVA III.**

**§ 15**

**Ústredné orgány zväzu a jeho regionálne zložky**

Ústredné orgány zväzu sú:

1. Valné zhromaždenie,
2. Výkonný výbor,
3. Regionálne zložky,
4. Ústredná kontrolná a revízna komisia SZV (ďalej len ÚKRK),
5. Rozhodcovská a disciplinárna komisia (ďalej len RDK).

**§ 16**

**Valné zhromaždenie**

1. Je najvyšším orgánom zväzu. Zvoláva ho Výkonný výbor  raz za štyri roky.
2. Mimoriadne môže byť zvolané:
   * 1. z vlastnej iniciatívy Výkonného výboru
     2. ÚKRK v prípade zistenia závažných pochybení v hospodárení SZV
     3. ak o to požiada 2/3 členov,
     4. ak o to požiada nadpolovičná väčšina všetkých základných organizácií zväzu formou uznesenia členskej schôdze.
3. Tvoria ho delegáti základných organizácií, ktorých delegujú alebo odvolávajú členské schôdze na dobu 4 roky. Delegáti, ktorí zastupujú ZO SZV s počtom členov do 50 majú jeden hlas. Za každých aj začatých 50 členov nad túto hranicu má delegát ďalšie hlasy. Uvedená zásada platí pri hlasovaní v prípadoch uvedených v čl. 16 ods. 7 písm. a), b), d), e), f), g) h), i), j). V prípade procedurálnych otázok má každý delegát jeden hlas.
4. Valné zhromaždenie je uznášaniaschopné, ak sú prítomné 2/3 delegátov.
5. Rokovanie vedie pracovné predsedníctvo schválené VV SZV (ktoré je minimálne trojčlenné a žiaden z členov nie je kandidát na volenú funkciu a členom Výkonného výboru).
6. Môže na návrh VV SZV vykonať elektronické hlasovanie formou per rollam pri menej závažných zmenách a doplnkoch k činnosti zväzu.
7. Úlohy Valného zhromaždenia:
   * 1. prerokovávať a schvaľovať Stanovy SZV, ich zmeny a doplnky,
     2. vytyčovať a schvaľovať program zväzu a zásady hospodárenia zväzu a schvaľovať   podnikateľskú činnosť zväzu,
     3. prostredníctvom ÚKRK SZV kontrolovať a hodnotiť plnenie úloh Výkonného výboru;
     4. prerokovávať a schvaľovať správu Výkonného výboru o činnosti a hospodárení zväzu, ako aj súhrnnú správu ÚKRK SZV za predchádzajúce obdobie, v prípade potreby  ustanovovať nezávislú kontrolnú komisiu,
     5. voliť a spôsobom stanoveným vo Volebnom poriadku SZV členov Výkonného výboru a Ústrednej kontrolnej a revíznej komisie na dobu 4 roky. Členovia Výkonného výboru SZV a členovia ÚKRK SZV musia spĺňať podmienky bezúhonnosti v zmysle ustanovenia § 5 ods. 1 písm. a), týchto Stanov. Na návrh delegátov Regionálnej zložky a Výkonného výboru zabezpečí  volebná komisia tajným alebo verejným hlasovaním podľa rozhodnutia delegátov Valného zhromaždenia SZV voľby:

* predsedu Výkonného výboru SZV (ďalej len predseda SZV),
* predsedu ÚKRK SZV.

Výkonný výbor SZV tvorí 9 členov, z toho predseda SZV a 8 členov VV SZV za jednotlivé regióny  (VÚC). ÚKRK SZV tvorí 9 členov, z toho predseda ÚKRK SZV a 8 členov ÚKRK SZV za  jednotlivé regióny (VÚC).

Výkonný výbor SZV sa skladá z predsedov regiónov, ktorí sú volení tajnými alebo verejnými voľbami delegátmi základných organizácií v jednotlivých krajoch. Jednotlivé kraje majú svojho zástupcu v ÚKRK SZV, ktorí sú volení tajnými alebo verejnými voľbami delegátmi základných organizácií v jednotlivých krajoch.

* + 1. odvolávať členov Výkonného výboru, predsedu SZV, predsedu a členov ÚKRK SZV,
    2. uznášať sa o zániku zväzu.
    3. prerokovávať otázky zväzu so zreteľom na potreby rozvoja včelárstva na území SR.
    4. určovať výšku členských príspevkov, ktoré sú členovia povinní odvádzať do rozpočtu zväzu spravidla prostredníctvom ZO SZV a určovať výšku účelového príspevku na tvorbu účelových fondov. Spôsob výberu členských príspevkov a ich odvody stanoví Výkonný výbor SZV,
    5. schvaľuje predsedovi SZV mzdu podľa priemernej mzdy národného hospodárstva SR za predchádzajúci rok s násobkom podľa uznesenia Valného zhromaždenia,
    6. schvaľuje predsedovi ÚKRK SZV mzdu podľa priemernej mzdy národného hospodárstva SR za predchádzajúci rok s násobkom podľa uznesenia Valného zhromaždenia,
    7. schvaľuje členom Výkonného výboru SZV mzdu podľa priemernej mzdy národného hospodárstva SR za predchádzajúci rok s násobkom podľa uznesenia Valného zhromaždenia,
    8. schvaľuje členom ÚKRK mzdu podľa priemernej mzdy národného hospodárstva SR za predchádzajúci rok s násobkom podľa uznesenia Valného zhromaždenia.

**§ 17**

**Výkonný výbor**

1. Výkonný výbor tvorí 9 členov, z toho predseda SZV a 8 členov VV SZV. Pri rovnosti hlasov má predseda SZV dva hlasy.

V prípade úmrtia alebo odstúpenia niektorého člena Výkonného výboru, delegáti príslušného regiónu volia člena VV SZV v nových voľbách.

Predseda SZV určí podpredsedu SZV z členov VV SZV. V prípade úmrtia, odstúpenia predsedu SZV, plní funkciu do najbližšieho zasadania Valného zhromaždenia podpredseda SZV.

2. Riadi činnosť zväzu medzi zasadaniami Valného zhromaždenia. Schádza sa podľa potreby, najmenej 4-krát ročne.

3.  Zasvoju činnosť zodpovedá Valnému zhromaždeniu.

4.  Úlohy Výkonného výboru:

* + 1. rozpracovávať a plniť úlohy a uznesenia Valného zhromaždenia,
    2. zvolávať zasadania Valného zhromaždenia,
    3. prerokovávať a predkladať členom SZV správu o činnosti a hospodárení zväzu za uplynulé obdobie,
    4. v nevyhnutných prípadoch rozhodovať o veciach, ktoré sú v kompetencii Valného zhromaždenia, okrem § 16, ods. 7, písm. a), c), d), e), f), g). Postup Výkonného výboru musí schváliť Valné zhromaždenie, inak stráca platnosť a účinnosť;
    5. menovať a odvolávať šéfredaktora  časopisu Včelár, zástupcov SZV v iných občianskych združeniach,
    6. prerokovávať a schvaľovať návrh ročného rozpočtu zväzu, schvaľovať návrh plánu osvetovej hospodárskej činnosti zväzu, zabezpečiť jeho riadne plnenie, predkladať Valnému zhromaždeniu rozbor hospodárenia zväzu za predchádzajúce obdobie, schvaľovať platové podmienky pracovníkov Sekretariátu SZV,
    7. prerokovávať a schvaľovať stanoviská k zásadným veciam riešeným v občianskom združení, ktorého je SZV členom, potvrdzovať rozhodnutia orgánov občianskeho združenia, ktorého je SZV členom,
    8. v súlade so stanovami zväzu rozhodovať ako disciplinárny orgán,
    9. schvaľovať interné smernice SZV,
    10. riešiť iné problémy v súvislosti s činnosťou zväzu,
    11. rozpracovávať a plniť úlohy Výkonného výboru,
    12. zvolávať zasadania Výkonného výboru,
    13. vypracovávať a predkladať Výkonnému výboru na schválenie návrh ročného rozpočtu zväzu, správy o činnosti,  hospodárení a plnení rozpočtu zväzu,
    14. na návrh predsedu SZV vymenovávať a odvolávať predsedu a členov Redakčnej rady časopisu Včelár,
    15. zriaďovať odborné komisie, spravidla 3 – 5-členné, určenie ich obsahovej náplne, menovanie ich predsedov,
    16. zastupovať zväz pri rokovaniach so štátnymi orgánmi a inými inštitúciami, riešenie úloh vyplývajúcich z týchto rokovaní,
    17. zriaďovať a rušiť obchodné spoločnosti  a schvaľovať ich štatúty, o čom následne informuje Valné zhromaždenie. Plní úlohu a funkciu Valného zhromaždenia vo vzťahu k obchodným spoločnostiam,menuje konkurznú komisiu, stanovuje podmienky konkurzu na funkciu riaditeľa obchodnej spoločnosti,
    18. uskutočňovať výklad stanov,
    19. vydávať v súlade so stanovami zväzu a všeobecne platnými predpismi vo svojej pôsobnosti zväzové  smernice, organizačné pokyny v oblasti organizačnej, zdravotnej, chovateľskej a hospodárskej činnosti, Organizačný a rokovací poriadok SZV,
    20. podávať návrhy na výšku členského a účelového príspevku na tvorbu účelových fondov;
    21. plniť funkciu odvolacieho orgánu Svojpomocného fondu SZV.

**§ 18**

**Sekretariát SZV**

1. Sekretariát  SZV je odborná a administratívno-výkonná zložka zväzu. Pri vedení zoznamov členov SZV získava osobné údaje výlučne na vymedzený alebo ustanovený účel. Zabezpečuje, aby sa spracovali len také osobné údaje, ktoré svojim rozsahom a obsahom zodpovedajú účelu ich spracovania a sú nevyhnutné na jeho dosiahnutie. Výnimky stanovuje príslušný všeobecne záväzný právny predpis.
2. Sekretariát SZV riadi vedúci Sekretariátu. Funkciu vykonáva na základe pracovného pomeru v zmysle ustanovení Zákonníka práce. Za činnosť Sekretariátu SZV zodpovedá predsedovi SZV a VV SZV. Vedúceho Sekretariátu riadi predseda SZV.
3. Pracovnoprávne vzťahy pracovníkov Sekretariátu SZV sú upravené Zákonníkom práce, pracovným poriadkom a ostatnými súvisiacimi právnymi predpismi.

Zamestnancov, ktorí sú blízkymi osobami nemožno zaradiť do vzájomnej priamej podriadenosti alebo nadriadenosti, alebo tak, aby jeden podliehal pokladničnej kontrole alebo účtovnej kontrole druhého.

1. Organizačné zloženie Sekretariátu SZV a počet pracovníkov stanovuje Výkonný výbor. Úlohy Sekretariátu SZV pre oblasť informačnú, organizačnú, dokumentačnú a hospodárenia vrátane rozpočtu a účtovnej evidencie, ustanoví v internej právnej norme Výkonný výbor SZV.

**§ 19**

**Záujmové združenia zväzu**

* 1. Výkonný výbor má právo zriaďovať sekcie zväzu. Sekcia zväzu je organizačná jednotka, ktorá združuje členov určitého záujmu. Vo svojej pôsobnosti má právo vydávať interné predpisy, ktoré sú záväzné pre všetkých členov sekcie. Obsahové zameranie a štruktúru orgánov sekcie zväzu vrátane spôsobu ustanovovania ustanoví Výkonný výbor. Finančné prostriedky na činnosť sekcie zväzu určí Výkonný výbor v rozpočte SZV.
  2. Člen zväzu účastný na aktivitách zväzu, týkajúcich sa výchovy detí musí byť členom Sekcie vedúcich včelárskych krúžkov. Člen Sekcie musí byť bezúhonný.

**§ 20**

**Regionálne zložky zväzu (na úrovni VÚC)**

* 1. Úlohou Regionálnych zložiek je usmerňovať a koordinovať prácu základných organizácií a zabezpečiť plnenie úloh zväzu v regióne.

1. Regionálna zložka je organizačnou zložkou zväzu s právnou subjektivitou. Finančné prostriedky na jej činnosť vo forme časti členského odvádzajú základné organizácie v regióne na Regionálnu zložku. Výkonný výbor SZV prispieva na činnosť Regionálnej zložky.
2. Orgánmi Regionálnej zložky sú:
   1. Regionálna schôdza,
   2. Regionálny výbor, ktorý tvorí minimálne predseda, podpredseda, hospodár,
   3. Regionálna kontrolná a revízna skupina.

**§ 21**

**Regionálna schôdza**

1. Regionálnu schôdzu zvoláva Regionálny výbor podľa potreby, najmenej však jedenkrát za rok v období medzi Valnými zhromaždeniami SZV. Mimoriadnu Regionálnu schôdzu zvoláva Regionálny výbor, ak o to požiada 1/3 základných organizácií alebo Výkonný výbor SZV.
2. Regionálnu schôdzu tvoria delegáti totožní s delegátmi na Valné zhromaždenie. Rokovanie riadi Regionálny výbor.
3. Regionálna schôdza najmä:
   1. prerokováva a schvaľuje správu o činnosti a hospodárení Regionálneho výboru a správu Regionálnej kontrolnej a revíznej skupiny,
   2. prerokováva a schvaľuje plán činností Regionálnej zložky v súlade s hlavnými úlohami SZV a požiadavkami základných organizácií v regióne,
   3. volí, podľa možnosti, trojčlenný Regionálny výbor a trojčlennú Regionálnu kontrolnú a revíznu skupinu na funkčné obdobie 4 roky. Funkčné obdobie je totožné s funkčným obdobím Výkonného výboru,
   4. volí predsedu Regionálneho výboru a predsedu Regionálnej kontrolnej a revíznej komisie, ktorí sú po potvrdení Valným zhromaždením SZV zároveň členmi Výkonného výboru a Ústrednej kontrolnej a revíznej komisie SZV,
   5. navrhuje kandidáta na predsedu do Ústrednej kontrolnej a revíznej komisie SZV na Valné zhromaždenie,
   6. navrhuje kandidáta na predsedu SZV na Valné zhromaždenie,
   7. určuje výšku príspevku od ZO SZV pre Regionálnu zložku.
4. Voľby do Regionálnych zložiek sa musia uskutočniť minimálne tri mesiace pred termínom konania Valného zhromaždenia SZV.

**§ 22**

**Regionálny výbor**

1. Regionálny výbor riadi činnosť Regionálnej zložky medzi Regionálnymi schôdzami. Na prvom zasadaní si zvolí podpredsedu a hospodára.

2. Úlohou regionálneho výboru je najmä:

* 1. plniť uznesenia Výkonného výboru a Regionálnej zložky a kontrolovať plnenie týchto úloh v základných organizáciách,
  2. usmerňovať základné organizácie a pomáhať im pri plnení úloh zväzu,
  3. prerokovávať a predkladať Regionálnej zložke výročnú správu o činnosti a hospodárení, ako i návrhy, ktorých prerokovanie patrí do pôsobnosti Regionálnej zložky, vyjadrovať sa k čerpaniu finančných prostriedkov určených k realizácii národného programu členmi a ZO SZV v regióne,
  4. hospodáriť so zvereným majetkom v súlade s plánom hospodárenia. Dozerať na hospodárenie vo vlastných zariadeniach na základe poverenia,
  5. zriaďovať pracovné komisie ako poradné orgány,
  6. v odôvodnených prípadoch dávať návrhy na zrušenie základnej organizácie.

3. Regionálny výbor sa schádza podľa potreby. Schôdzu zvoláva a riadi predseda. Regionálny výbor môže zvolať podľa potreby aktív funkcionárov základných organizácií regiónu.

4. Regionálny výbor predkladá prostredníctvom svojho predsedu pravidelné správy, podklady a návrhy zo svojej činnosti Výkonnému výboru. Regionálny výbor za svoju činnosť zodpovedá Regionálnej zložke a Výkonnému výboru.

**§ 23**

**Regionálna kontrolná a revízna skupina**

1. Regionálna kontrolná a revízna skupina (ďalej len kontrolná skupina) kontroluje hospodárenie Regionálneho výboru a vykonáva revíziu jeho hospodárenia. Usmerňuje činnosť Kontrolných a  revíznych komisií základných organizácií v miestne príslušnom regióne.
2. O svojej činnosti podáva písomnú správu Regionálnemu výboru. Správu za celé funkčné obdobie podáva Regionálnej schôdzi, ktorej tiež zodpovedá za riadny výkon funkcie.
3. Kontrolná skupina je spravidla trojčlenná.
4. Členovia kontrolnej skupiny majú právo zúčastňovať sa zasadnutí Regionálneho výboru a regionálnej schôdze.
5. Vo svojej činnosti sa kontrolná skupina primerane riadi Smernicami pre činnosť Ústrednej kontrolnej a revíznej komisie SZV a revíznych komisií základných organizácií SZV.

**§ 24**

**Ústredná kontrolná a revízna komisia**

1. Ústredná kontrolná a revízna komisia SZV má 9 členov, a skladá sa z predsedu ÚKRK SZV a 8 členov ÚKRK SZV. Predsedu volia delegáti Valného zhromaždenia  a členov ÚKRK SZV volia delegáti z regionálnych zložiek. Voľby prebiehajú spôsobom uvedeným vo Volebnom poriadku SZV. V prípade úmrtia, alebo odstúpenia člena ÚKRK, je do komisie kooptovaný ako ďalší člen ten, kto získal najvyšší počet hlasov vo voľbách za región, z ktorého predchádzajúci člen odišiel.
2. Členom ÚKRK nemôže byť člen, ktorý v minulosti zastával niektorú z funkcií vo Výkonnom výbore, alebo osoby, ktoré spravovali majetok SZV.
3. Za svoju činnosť zodpovedá Valnému zhromaždeniu, ktorému predkladá súhrnné správy. S obsahom čiastkových správ oboznamuje  písomne Výkonný výbor.
4. Úlohy ÚKRK:

a) kontrolovať dodržiavanie Stanov SZV, uznesení prijatých Valným  zhromaždením, plnenie rozpočtu a   hospodárenie ústredných orgánov zväzu. Raz ročne vykoná kontrolu uzávierky všetkých účtov SZV a hospodárenia SZV a zverejní ju prostredníctvom časopisu Včelár a na internetovej stránke SZV,

b) kontrolovať plnenie výsledkov hospodárenia obchodných spoločností zväzu v rozsahu dozornej rady, v zmysle platného Obchodného zákonníka,

c) preverovať plnenie uznesení Výkonného výboru,

d) vybavovať sťažnosti členov, týkajúce sa činnosti zväzu,

e) navrhovať opatrenia na odstránenie zistených nedostatkov Výkonnému výboru, Sekretariátu SZV a Valnému zhromaždeniu,

f) metodicky usmerňovať činnosť revíznych komisií regionálnych zložiek a základných organizácii,

g) je oprávnená na vyžiadanie vykonať kontrolu rozdeľovania a využívania  finančných prostriedkov štátnej dotácie aj v základných organizáciách,

h) v prípade zistenia závažných pochybení v hospodárení SZV zvolať mimoriadne Valné Zhromaždenie.

1. Schádza sa podľa potreby, najmenej však 4-krát ročne.
2. Predseda ÚKRK alebo ním poverený člen ÚKRK má právo zúčastňovať sa na zasadaniach Výkonného výboru s hlasom poradným.
3. V prípade zriadenia obchodnej spoločnosti zväzom si zo svojho stredu  volí trojčlennú dozornú radu.

**§ 25**

**Rozhodcovská a disciplinárna komisia**

* + - 1. Rozhodcovská a disciplinárna komisia je nezávislým orgánom SZV rozhodujúcim o vnútorných sporoch v zväze a o vine a treste za disciplinárne previnenia členov zväzu. Rozhodcovská a disciplinárna komisia je volená Valným zhromaždením.
      2. Rieši otázky z prostredia samosprávy SZV a to organizačné, členské, odborné vrátane sporov a porušení Stanov SZV, prípadne Etického kódexu.
      3. Je odvolacím orgánom vo veciach odvolania sa voči rozhodnutiu ZO SZV a Regionálnych zložiek SZV. Má troch členov a riadi sa internou smernicou SZV, ktorá upravuje predovšetkým pôsobnosť Rozhodcovskej komisie (ďalej len komisia) a konanie pred komisiou. Internú smernicu schvaľuje VV SZV.
      4. Členom komisie môže byť iba bezúhonná, svojprávna osoba, ktorá v orgánoch SZV, a Ústrednej kontrolnej a revíznej komisii SZV nezastávala žiadnu funkciu. Členov rozhodcovskej a disciplinárnej komisie nie je možné odvolať.
      5. Predsedu si komisia volí na svojom prvom zasadnutí.
      6. Rozhodnutie komisie je stanoviskom SZV.
      7. Sekretariát SZV plní pre komisiu organizačné a administratívne úlohy.
      8. Konanie pred Rozhodcovskou a disciplinárnou komisiou začne na návrh

1. Predsedu SZV,
2. Výkonného výboru SZV,
3. ÚKRK SZV,
4. minimálne dvoch Regionálnych kontrolných a revíznych skupín,
5. minimálne dvoch Regionálnych zložiek,
6. minimálne 10 % delegátov s mandátom na Valné zhromaždenie,
7. minimálne 10 % členov zväzu.

**§ 26**

**Hospodárenie zväzu a organizačných jednotiek**

1. Zväz sa pri hospodárení riadi všeobecne záväznými právnymi predpismi.
2. Povinnosťou všetkých organizačných jednotiek a orgánov zväzu je čo najhospodárnejšie využívať a všemožne chrániť majetok zväzu.
3. Správcom hnuteľného a nehnuteľného majetku zväzu je vedúci Sekretariátu SZV. Spravovaný hnuteľný majetok nesmie odpredať alebo založiť bez súhlasu Výkonného výboru. Nehnuteľný majetok môže prenajímať so súhlasom Výkonného výboru. Na účinnosť zmluvy o prevode vlastníctva nehnuteľnosti majetku zväzu je potrebné schválenie 2/3 väčšinou hlasov prítomných delegátov Valného zhromaždenia.
4. Základné organizácie a regionálne zložky zväzu hospodária s vlastným majetkom v súlade s internou smernicou vydanou Výkonným výborom. Správcom majetku základnej organizácie je výbor ZO SZV a správcom majetku Regionálnej zložky SZV je výbor Regionálnej zložky SZV.
5. Valné zhromaždenie môže zakladať účelové fondy na rozvoj činnosti zväzu. Podrobnosti o tvorbe a použití prostriedkov fondov na jednotlivých organizačných stupňoch určí Výkonný výbor  v internej smernici.
6. Organizačné jednotky získavajú finančné prostriedky na plnenie úloh zväzu z:
7. členských príspevkov,
8. výnosov vlastného hospodárenia a ďalšej činnosti,
9. výnosov akcií, cenných papierov,
10. príspevkov poskytovaných na rozvoj včelárstva, darov, výberu vstupného z organizovania včelárskeho podujatia,
11. príspevkov miest a obcí,
12. cezhraničnej spolupráce a projektov,
13. podielov zo zaplatenej dane podľa  zákona o dani z príjmov, ktoré sa používajú na ciele zväzu uvedené v zákone o dani, ktoré spĺňajú podmienky zákona o dani z príjmov,
14. iných príjmov, (napr. sponzorstva).
15. Majetok zväzu, ktorý bol nadobudnutý do vlastníctva, zostáva vlastníctvom zväzu ako celku. Za hospodárenie zodpovedá štatutárny zástupca zväzu, t. j. Výkonný výbor SZV.
16. Nehnuteľný majetok zväzu nemôže byť použitý ako nepeňažný vklad do obchodných spoločností.

**§ 27**

**Informovanie členov**

1. Na prerokovanie dôležitých otázok a dosiahnutie informovanosti členskej základne zvoláva Výkonný výbor predsedov a tajomníkov, prípadne iných funkcionárov základných organizácií.
2. Informovanie členov najmä o výstupných dokumentoch z rokovaní orgánov SZV, uzneseniach, výsledkoch hospodárenia, prehľade čerpania prostriedkov z podporných programov a pod. sa uskutočňuje zverejnením prostredníctvom časopisu Včelár a internetovej stránky SZV. Uvedené sa týka hotových dokumentov alebo ich častí, ktorých zverejneniu nebránia všeobecne záväzné právne predpisy.

Uznesenia orgánov zväzu, ktoré sa týkajú jeho členov a iné skutočnosti sa oznamujú členom prostredníctvom časopisu Včelár, a inými vhodnými elektronickými spôsobmi.

1. Rozhodnutia orgánov zväzu v závažných veciach, uložení disciplinárnych opatrení a pod. sa členom vždy oznamujú písomne.
2. Na konanie v zmysle týchto stanov sa nevzťahujú ustanovenia zákona o správnom konaní.

**HLAVA IV.**

**§ 28**

**Právne úkony a zastupovanie**

1. Zväz a jeho organizačné jednotky môžu nadobúdať práva a povinnosti, len pokiaľ to nie je v rozpore so všeobecne záväznými právnymi predpismi a Stanovami.
2. Samostatnými právnickými osobami sú: Slovenský zväz včelárov, Regionálne zložky zväzu a Základné organizácie SZV.

Štatutárnym orgánom zväzu je Výkonný výbor. V jeho mene vystupuje a koná navonok predseda SZV, v neprítomnosti podpredseda SZV. V Regionálnej zložke je štatutárnym orgánom predseda Regionálneho výboru.

V základnej organizácii je štatutárnym orgánom Výbor ZO SZV. V jeho mene vystupuje a koná navonok jeho predseda, v neprítomnosti tajomník základnej organizácie.

Osoby vystupujúce v mene SZV alebo jeho organizačnej zložky podpisujú písomnosti tak, že svoje podpisy pripájajú k názvu organizácie (pečiatke). Na pečiatke je uvedený názov organizácie.

1. Oprávnenie zastupovať zväz a jeho organizačné jednotky vo vymedzenom rozsahu vzniká tiež udelením písomného splnomocnenia oprávneným orgánom v súlade s týmito Stanovami. Nadriadená organizačná jednotka nezodpovedá za záväzky podriadenej organizačnej jednotky a každá nesie samostatnú majetkovú zodpovednosť.
2. Na platnosť rozhodnutia je potrebná nadpolovičná väčšina hlasov prítomných členov orgánu, pokiaľ v týchto Stanovách nie je uvedené inak.

**HLAVA V.**

**ZÁVEREČNÉ USTANOVENIA**

**§ 29**

**Zánik zväzu**

1. Slovenský zväz včelárov zanikne:
2. ak sa na tom uznesie Valné zhromaždenie SZV 2/3 väčšinou všetkých delegátov,
3. právoplatným rozhodnutím Ministerstva vnútra SR o jeho rozpustení podľa platného zákona o združovaní občanov.
4. Pri zániku zväzu vykoná majetkové vysporiadanie likvidačná komisia menovaná Valným zhromaždením SZV, alebo likvidátor, určený Ministerstvom vnútra SR podľa platnej legislatívy SR.
5. Pri zániku zväzu sa majetok zväzu rozdelí likvidačnou komisiou medzi jednotlivé ZO SZV podľa aktuálneho počtu členskej základne.
6. Po prerokovaní a schválení záverečnej správy o likvidácii a oznámení Ministerstvu vnútra SR zanikne zväz ako právnická osoba.
7. Úhrada likvidačných nákladov a záväzkov sa vykoná z aktívnych prostriedkov zväzu.

**§ 30**

**Ochrana osobných údajov**

* 1. Slovenský zväz včelárov a jeho orgány a organizačné zložky spracovávajú osobné údaje výlučne na vymedzený alebo ustanovený účel. Zabezpečuje, aby sa spracovali len také osobné údaje, ktoré svojim rozsahom a obsahom zodpovedajú účelu ich spracovania a sú nevyhnutné na jeho dosiahnutie. Výnimky stanovuje príslušný všeobecne záväzný právny predpis.

**§ 31**

**Účinnosť**

1. Tieto Stanovy nadobúdajú účinnosť schválením delegátmi 8. Valného zhromaždenia SZV.Súčasťou týchto stanov bude Organizačný a rokovací poriadok SZV, ktorý vydá Výkonný výbor.
2. Tieto stanovy boli prijaté 8. Valným zhromaždením SZV dňa 3.4.2005. Týmto strácajú platnosť stanovy registrované MV SR 8.07.2002 pod č. VVS/1-909/90-40-5 vrátane dodatku z 28.08.2002.
3. Stanovy boli zaregistrované na Ministerstve vnútra SR dňa 27.4.2005 pod č. VVS/1-909/90-40-7 s dodatkom zo dňa 6.9.2006 pod č. VVS/1-909/90-40-8 a dodatkom zo dňa 9.12.2008 pod č. VVS/1-909/90-40-8.
4. Úplné znenie terajších stanov nadobúda účinnosť dňom 11.11.2012 schválením delegátmi 10. Valného zhromaždenia SZV.
5. Úplné znenie Stanov nadobúda účinnosť dňom 13.11.2016 schválením delegátmi XI. Valného zhromaždenia SZV.
6. Tieto Stanovy boli schválené delegátmi XIII. Valného zhromaždenia SZV dňa 14.08.2021, a nadobúdajú účinnosť dňom od 14.08.2021.